Seun vas ná ma se erge aanrandingAnthea van der Pluym Foto: Facebook ‘n 20-jarige sal na verwagting volgende week in die landdroshof in Hermanus verskyn nadat hy glo sy ma aangerand het, het Rapport Sondag berig. Anthea van der Pluym (46) se enigste seun Nicholas het haar glo in Julie by haar huis in Voëlklip in Hermanus aangeval. Van der Pluym is 14 keer met ‘n hamer oor die kop geslaan, met ‘n elektriese koord verwurg voordat petrol oor haar uitgegooi en sy aan die brand gesteek is. Haar 74-jarige ma, Dot Potgieter, is ook met ‘n hamer oor die kop geslaan. Nicholas, wat in Caledon aangehou word, staan tereg op twee aanklagte van poging tot moord. Hy moet Woensdag in die streekshof verskyn. Volgens die berig het Nicholas ‘n jaar gelede van Engeland af teruggekeer na Suid-Afrika. Hy was 15 jaar oud toe hy en sy pa geëmigreer het. Hy het by sy ma en ouma ingetrek. Hy het glo dwelmmiddels begin gebruik toe hy in Engeland was, maar sy ma het gesê sy het altyd net goeie dinge uit Engeland gehoor. Sy het nooit van die dwelmprobleem geweet nie. Dinge het egter ‘n jaar gelede begin skeefloop, het sy aan die koerant gesê. Nicholas het teruggekeer na Suid-Afrika toe sy dwelmprobleem handuit geruk het. Sy het gesê dinge het verander toe hy teruggekeer het. Van der Pluym het bygevoeg sy moes die aanval te wagte gewees het, maar geen ma glo dat haar kind haar sal skade aandoen nie.